1. ปัจจัยความเสี่ยง

 1.1 ด้านการตลาด

1.  ปุ๋ย

ยอดจำหน่ายอาจได้รับผลกระทบจากกำลังซื้อของเกษตรกรที่ลดลง
จากปัจจัยด้านราคาจำหน่ายที่สูงขึ้น ราคาผลิตผลทางการเกษตรที่ตกต่ำ ภัยธรรมชาติที่อาจจะเกิดขึ้น
และการรณรงค์ของภาครัฐในการสนับสนุนการใช้ปุ๋ยอินทรีย์แทนปุ๋ยเคมี บริษัทฯ
ได้เตรียมการแก้ไขปัญหาดังกล่าวโดยขยายตลาดส่งออกไปยังประเทศในภูมิภาคใกล้เคียง
และเพิ่มช่องทางการจำหน่ายให้แก่ผู้ค้าปุ๋ยรายใหญ่และโรงผสมปุ๋ยภายในประเทศมากขึ้น

2.  กรดกำมะถัน

เนื่องจากราคานำเข้ากำมะถันซึ่งใช้เป็นวัตถุดิบสำคัญในการผลิตกรดกำมะถัน
มีแนวโน้มปรับตัวสูงขึ้นกว่า 10% กอปรกับในปี 48
ผู้ผลิตกรดกำมะถันที่เป็นผลิตภัณฑ์พลอยได้ที่เกิดจากขบวนการถลุงแร่จะมีสินค้าออกสู่ตลาด
ดังนั้นจึงมีผลกระทบต่อยอดขายของบริษัทฯ ในระดับหนึ่ง
แต่อย่างไรก็ตามบริษัทฯมีแผนจะผลิตปุ๋ยเคมีถึงร้อยละ 70 ของกำลังการผลิต
ซึ่งจะใช้กรดกำมะถันเป็นจำนวนมาก จนอาจจะไม่เพียงพอกับการจำหน่าย

3.  แอมโมเนีย

เนื่องจากบริษัทฯ ได้ทำสัญญาแต่งตั้งตัวแทนจำหน่ายแอมโมเนียแต่เพียงผู้เดียวในประเทศ
กอปรกับได้กำหนดปริมาณการสั่งซื้อขั้นต่ำในแต่ละปี ดังนั้นความเสียงด้านการตลาดจึงมีจำกัด

4.  ยิปซัม

เนื่องจากต้นทุนยิปซัมของบริษัทฯ มีราคาต่ำกว่ายิปซัมธรรมชาติ
ดังนั้นลูกค้าจะมีความพอใจที่จะใช้ยิปซัมของบริษัทฯทดแทนยิปซัมธรรมชาติเพื่อลดต้นทุนของตน
ความเสี่ยงสำหรับบริษัทฯ ในด้านนี้จึงต่ำ

1.2 ความเสี่ยงจากการไม่สามารถดำเนินการตามแผนฟื้นฟูกิจการ

  ด้วยในช่วงสามไตรมาสแรกของปี 2547 บริษัทฯ อยู่ระหว่างการดำเนินการตามแผนฟื้นฟูกิจการ
  บริษัทฯโดยผู้บริหารแผน จะต้องปรับโครงสร้างทุน
  การออกหุ้นกู้ไม่มีดอกเบี้ยเพื่อรองรับการแปลงหนี้ของเจ้าหนี้สถาบันการเงิน และ
  ชำระหนี้ให้เจ้าหนี้ประเภทต่าง ๆ ตามที่กำหนดอยู่ในแผนฯ
  ซึ่งผลสำเร็จของแผนขึ้นอยู่กับเหตุการณ์ดังต่อไปนี้

  1.2.1 บริษัทฯ โดยผู้บริหารแผนได้ดำเนินการจดทะเบียนลดทุน เพิ่มทุน
  ตลอดจนได้รับชำระค่าหุ้นเพิ่มทุนจากผู้ร่วมทุนตามเงื่อนไขที่กำหนดในแผนข้อ 6.2.2.2.
  และ6.2.2.3(1) และ (2)

  1.2.2 บริษัทฯ โดยผู้บริหารแผน ได้ชำระหนี้ให้แก่เจ้าหนี้กลุ่มที่ 1 และกลุ่มที่ 2
  ตามเงื่อนไขในข้อ 8.2.1 ของแผนเรียบร้อยแล้ว บริษัทฯ
  จึงมีความเสี่ยงในกรณีที่ผู้ร่วมทุนไม่ได้ชำระเงินตามกำหนดเวลา
  ซึ่งจะทำให้การดำเนินการตามแผนและการขอออกจากการฟื้นฟูกิจการล่าช้าออกไป อย่างไรก็ตาม
  บริษัทฯ สามารถดำเนินการตามแผนได้เป็นผลสำเร็จ
  และศาลล้มละลายกลางมีคำสั่งให้ยกเลิกการฟื้นฟูกิจการเมื่อวันที่ 13 กันยายน 2547 ดังนั้น ณ.
  วันที่ศาลได้มีคำสั่งให้ยกเลิกการฟื้นฟูกิจการเป็นต้นมา ปัจจุบันบริษัทฯ
  จึงไม่มีความเสี่ยงเนื่องจากสามารถดำเนินการตามแผนได้เป็นผลสำเร็จ

  1.3 ความเสี่ยงทางการเงิน

1.3.1 ความเสี่ยงทางด้านสภาพคล่องทางการเงิน

  ในปี 2547 บริษัทฯ ยังอยู่ในกระบวนการฟื้นฟูกิจการจึงยังมีอุปสรรคด้านสภาพคล่อง
  และถึงแม้จะได้รับเงินเพิ่มทุนกับวงเงินทุนหมุนเวียนชั่วคราวจำนวนหนึ่งในช่วงปลายไตรมาสที่ 2
  สำหรับการจัดซื้อวัตถุดิบก็ยังไม่เพียงพอสำหรับการผลิตสินค้าตามแผนธุรกิจ และเนื่องจากบริษัทฯ
  ได้รับเงินทุนหมุนเวียนใหม่ล่าช้ากว่าที่ได้ประมาณการในแผนฟื้นฟูกิจการ จึงส่งผลให้บริษัทฯ
  ไม่สามารถผลิตสินค้ามาขายในช่วงฤดูกาลของปี 2547 ได้อย่างเต็มที่

1.3.2 ความเสี่ยงจากอัตราแลกเปลี่ยนเงินตราต่างประเทศ

  บริษัทฯ
  มีความเสี่ยงจากอัตราแลกเปลี่ยนเงินตราต่างประเทศอันเกิดจากการซื้อวัตถุดิบจากต่างประเทศ
  กับการส่งออกสินค้าไปต่างประเทศ ซึ่งโดยส่วนใหญ่จะกำหนดราคาเป็นเงินสกุลดอลลาร์สหรัฐ
  เมื่อมีความผันผวนของอัตราแลกเปลี่ยนดังกล่าว
  อาจส่งผลกระทบต่อต้นทุนการผลิตสินค้ากับรายได้จากการส่งออกได้ บริษัทฯ
  จึงมีนโยบายที่จะลดความเสี่ยงจากอัตราแลกเปลี่ยนโดยการ Matching Currency
  เงินตราต่างประเทศ อีกทั้งบริษัทฯ จะทำสัญญาซื้ออัตราแลกเปลี่ยนล่วงหน้าทันทีที่มีโอกาส
  เพื่อลดความเสี่ยงดังกล่าว

1.3.3 ความเสี่ยงจากการให้สินเชื่อ

  ด้วยลักษณะการขายสินค้าของบริษัทฯ ได้มีการขายเป็นเงินเชื่อให้กับลูกค้า
  จึงมีความเสี่ยงจากการให้สินเชื่อดังกล่าว ดังนั้น บริษัทฯ
  จึงได้แต่งตั้งคณะกรรมการสินเชื่อเพื่อกำหนดนโยบายการให้สินเชื่อและหลักประกันที่ลูกค้าจะต้องนำมาวางกับบริษัทฯ
  อีกทั้งได้พิจารณาสินเชื่ออย่างเหมาะสมและได้พยายามลดวงเงินและระยะเวลาที่ให้สินเชื่อลูกค้าแต่ละรายในช่วงที่ผ่านมา
  จึงไม่คาดว่าจะได้รับความเสียหายที่เป็นสาระสำคัญเนื่องมาจากการเก็บหนี้ไม่ได้